Η αξιολόγηση σωματικών ικανοτήτων, ποδοσφαιρικών επιδεξιοτήτων και ψυχολογικών χαρακτηριστικών μαθητών – αθλητών ποδοσφαίρου
Authors: Τρικάλης Χρήστος 
Published: August 2021

Σκοπός της παρούσης έρευνας ήταν η αξιολόγηση επιλεγμένων α) σωματικών - φυσικών ικανοτήτων, β) ποδοσφαιρικών δεξιοτήτων και γ) η διερεύνηση των σημαντικότερων κινήτρων συμμετοχής των νεαρών μαθητών - αθλητών στο άθλημα του ποδοσφαίρου στην Ελλάδα. Το δείγμα για την αξιολόγηση, φυσικών ικανοτήτων και ποδοσφαιρικών δεξιοτήτων αποτέλεσαν 485 μαθητές από 7 έως 15 ετών, ενώ το δείγμα για τη διερεύνηση των κινήτρων της συμμετοχής αποτέλεσαν 752 μαθητές από 7 έως 14 ετών Δημοτικού και Γυμνασίου, οι οποίοι ήταν εγγεγραμμένοι σε ακαδημίες ποδοσφαίρου της Θεσσαλίας, Μακεδονίας και Στερεάς Ελλάδας. Η επιλογή του δείγματος έγινε τυχαία από 40 τουρνουά παιδικού ποδοσφαίρου την περίοδο 2009 - 2011, κατόπιν κλήρωσης. Οι μετρήσεις των ανθρωπομετρικών γνωρισμάτων έδειξαν, ότι οι νεαροί ποδοσφαιριστές διατήρησαν το κανονικό τους βάρος (74.30%) και δεν ήταν υπέρβαρα (18.20%) ή παχύσαρκα (7.50%) άτομα. Τα αποτελέσματα της έρευνας σχετικά για την αξιολόγηση των σωματικών ικανοτήτων και των ποδοσφαιρικών δεξιοτήτων έδειξαν, ότι η ευλυγισία επηρέασε την ταχύτητα των 10m χωρίς εμπόδια, ενώ η ισορροπία έπαιξε αρνητικό ρόλο στις ταχύτητες των 20m, 30m χωρίς εμπόδια και στις δοκιμασίες ευκινησίας των 10m, 20m, 30m ζικ ζακ με μπάλα. Επίσης καταγράφηκε ότι η ευλυγισία και η ισορροπία επηρέασαν σημαντικά την οριζόντια και κατακόρυφη αλτική ικανότητα. Το σωματικό λίπος σχετίσθηκε αρνητικά με την προπονητική ηλικία, δηλαδή μειώνεται σε σχέση με τα χρόνια προπόνησης. Ο Δείκτης Μάζας Σώματος (ΔΜΣ) σχετίσθηκε θετικά με τη χρονολογική ηλικία ενώ παρουσιάσθηκε χαμηλή συσχέτιση με την προπονητική ηλικία. Ο αριθμός των εβδομαδιαίων προπονήσεων δεν επηρέασε το σωματικό λίπος και το ΔΜΣ (p>.05). Ο ΔΜΣ επηρέασε σημαντικά την κατακόρυφη και την οριζόντια αλτική ικανότητα, τις ταχύτητες των 10m, 20m, 30m χωρίς εμπόδια, όπως και τις δοκιμασίες ευκινησίας των 20m, 30m ζικ ζακ χωρίς μπάλα, ενώ δεν επηρέασε την ευλυγισία, την ισορροπία, τη δοκιμασία ευκινησίας των 10m ζικ ζακ χωρίς μπάλα και των 10m, 20m, 30m με μπάλα (p>.05). Ο τόπος κατοικίας επηρέασε σημαντικά την ευλυγισία, την οριζόντια αλτική ικανότητα, την ισορροπία, τις ταχύτητες των 10m, 20m, τις δοκιμασίες ευκινησίας με ή χωρίς μπάλα και τη συμμετοχή στις εβδομαδιαίες προπονήσεις. Αντίθετα ο τόπος κατοικίας δεν έπαιξε σημαντικό ρόλο στην κατακόρυφη αλτική ικανότητα, το ΔΜΣ και από τις ταχύτητες στα 30m χωρίς εμπόδια (p>.05). Η αγωνιστική θέση των μαθητών - αθλητών επηρέασε την κατακόρυφη αλτική ικανότητα, τις ταχύτητες 10m, 20m χωρίς εμπόδια, τις δοκιμασίες ευκινησίας με ή χωρίς μπάλα, το ΔΜΣ, ενώ δεν επηρέασε την ευλυγισία, την οριζόντια αλτική ικανότητα, την ισορροπία και την ταχύτητα των 30m χωρίς εμπόδια (p>.05). Η προπονητική ηλικία επηρέασε σημαντικά τόσο την κατακόρυφη όσο και την οριζόντια αλτική ικανότητα, όλες τις ταχύτητες και τις δοκιμασίες ευκινησίας με ή χωρίς μπάλα, ενώ δεν φάνηκε να παίζει σημαντικό ρόλο στην ευλυγισία, την ισορροπία και δεν επηρέασε το ΔΜΣ των νεαρών αθλητών (p>.05). Όσον αφορά στην παρακίνηση τα αποτελέσματα της έρευνας ανέδειξαν ως σημαντικότερους παράγοντες κινήτρων συμμετοχής τους επόμενους τέσσερις: α) τη βελτίωση ικανοτήτων και δεξιοτήτων (Μ=39.54±4.74), β) τη διασκέδαση (Μ=28.61±4.59), γ) την κοινωνική απήχηση (Μ=26.58±4.97) και δ) τη δημιουργία φιλίας (Μ=20.63±3.84). Όλοι οι παράγοντες των κινήτρων συμμετοχής είχαν μέτριες συσχετίσεις μεταξύ τους (p<.01). Στατιστικά σημαντικές διαφορές προέκυψαν από την ανάλυση διακύμανσης μεταξύ των κινήτρων συμμετοχής: «βελτίωση των ικανοτήτων», «φιλία», «κοινωνική απήχηση» και «διασκέδαση» και των διαφορετικών ηλικιακών ομάδων (8-10, 11-12 & 13-14) (p<.05). Η περαιτέρω ανάλυση έδειξε ότι όσο αυξάνει η ηλικία των μαθητών - αθλητών τόσο οι παραπάνω παράγοντες συμμετοχής φθίνουν. Τα συμπεράσματα της παρούσης εργασίας ανέδειξαν ξεκάθαρα, ότι τα παιδιά που ασχολούνται με το άθλημα του ποδοσφαίρου δεν είναι υπέρβαρα και παχύσαρκα. Αναπτύσσουν τις σωματικές τους ικανότητες οι οποίες αποτελούν σημαντικούς δείκτες για την εξέλιξη τους στο ποδόσφαιρο.